Paljude Eesti korvpallifännide lemmikklubiks ookeanitaguses profiliigas NBA on Dallas Mavericks, kuna seal mängivad nii Sloveenia imelaps Luka Doncic kui meie lõunanaabrite megastaar Kristaps Porzingis. Tundub uskumatu, aga Dallas võib uuel hooajal muutuda siinmail veel suuremaks lemmikuks, kuna aktiivselt tegeletakse ka soomlase Lauri Markkaneni jahtimisega.
24-aastane ja 212 cm pikkune Markkanen on seni kogu oma 4-aastase NBA karjääri mänginud Chicago Bullsis, kuid ääremängija viimased hooajad pole olnud nii säravad, kui tema debüütaasta (2018/19), mil ta kogus keskmiselt 18,7 punkti ja 9 lauapalli. Soomlane on avalikult ka välja öelnud, et soovib keskkonnavahetust, et oma NBA karjäärile taas hoog sisse saada.
Teisipäeval teatas USA üks kuulsamaid korvpalliajakirjanikke Marc Stein, et Dallase klubi on aktiivselt otsimas vahetusvõimalusi, kuidas Markkanen Bullsist endale saada.